Id-Disa' Direttiva tal-Kunsill
tas-26 ta' Ġunju 1978
dwar l-armonizzazzjoni tal-liġijiet ta' l-Istati Membri li għandhom x'jaqsmu mat-taxxi fuq id-dħul mill-bejgħ
(78/583/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolarI l-Artikoli 99 u 100 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2]
,
Billi l-Artikolu 1 tas-Sitt Direttiva tal-Kunsill 77/388/KEE tas-17 ta' Mejju 1977 dwar l-armonizzazzjoni tal-liġijiet ta' l-Istati Membri li għandhom x'jaqsmu mat-taxxi fuq id-dħul mill-bejgħ. Sistema komuni ta' taxxa fuq il-valur miżjud: bażi uniformi ta' stima [3] jippreskrivi l-1 ta' Jannar 1978 bħala l-iktar data tard sabiex jiġu implimentati d-disposizzjonijiet tagħha fl-Istati Membri;
Billi d-Direttiva 77/388/KEE tippreskrivi disposizzjonijiet komuni għall-oqsma kollha koperti bit-taxxa fuq il-valur miżjud; billi, f'ħafna każi, hija r-responsabbilta ta' l-Istati Membri li jistabbilixxu l-kondizzjonijiet li għalihom dawn id-disposizzjonijiet għandhom japplikaw; billi l-iskop ta' din id-Direttiva hu tant wiesa' hekk li jkopri numru kbir ta' regolamenti nazzjonali, numru ta' Stati Membri ma wettqux l-adattamenti meħtieġa fil-ħin sabiex jikkonformaw mad-Direttiva 77/388/KEE; billi dawn l-Istati Membri għalhekk ma lestewx l-proċedura legali meħtieġa biex jadattaw il-leġislazzjoni tagħhom dwar it-taxxa fuq il-valur miżjud fil-limitu taż-żmien preskritt;
Billi l-Istati Membri interessati talbu biex jiġi mtawwal il-limitu taż-żmien għad-dħul fis-seħħ tad-Direttiva 77/388/KEE; billi f'dan il-kuntest għandha tkun biżżejjed estensjoni ta' massimu ta' 12-il xahar,
ADOTTA DIN ID-DIRETTIVA:
Artikolu 1
Bħala deroga mill-Artikolu 1 tad-Direttiva 77/388/KEE, id-Danimarka, il-Ġermanja, Franza, l-Irlanda, l-Italja, il-Lussemburgu u l-Olanda huma b'dan awtorizzati biex jimplimentaw id-Direttiva msemmija mhux iktar tard mill-1 ta' Jannar 1979.
Artikolu 2
Din id-Direttiva hija indirizzata lid-Danimarka, il-Ġermanja, Franza, l-Irlanda, l-Italja, il-Lussemburgu u l-Olanda.
Magħmula fil-Lussemburgu, fis-26 ta' Ġunju 1978.